Morten Bødskov (S), 2013-03-19:
Tak for det, formand, og tak for en god debat om det her vigtige forslag.
Der er jo ingen tvivl om, at det, vi har oplevet de senere år, er et behov for, at der bliver sat stærkere ind over for økonomisk kriminalitet.
Vi skylder de mange, som er ofre for økonomisk kriminalitet, at se, om de regler, vi har, fungerer effektivt nok, og om politiet og også vores anklagemyndighed har de rette værktøjer til at komme efter de økonomisk kriminelle.
Det er jo folk, der med svindel og bedrag stjæler penge – primært – fra uskyldige mennesker, som altså er ofre for økonomisk kriminalitet.
Vi har i de senere år set alt for mange eksempler på, at økonomisk kriminelle svindler, at de spiller hasard med almindelige menneskers værdier.
Det har haft – og har – store konsekvenser for vores samfund, det har store konsekvenser for den almindelige borger, for os alle sammen, og for vores virksomheder, som bliver ramt af det her.
Derfor er det et vigtigt centralt spor at sætte hårdere ind over for det.
Et andet vigtigt spor er, at vi kan se, at den organiserede kriminalitet jo i stadig stigende grad også udvikler sig i retning af det at tjene – i gåseøjne – penge på økonomisk kriminalitet, og derfor bliver der også sat hårdt ind over for det.
Forslaget som sådan er altså en samlet pakke, som indeholder elementer, som stammer fra den finanslovsaftale, som regeringen og Enhedslisten lavede sammen, og som handler om, at strafferammen for kursmanipulation og bestikkelse forhøjes, som handler om, at der gives bedre muligheder for at frakende retten til at drive virksomhed i selskabsform, som handler om, at politiet får nye redskaber til at spore ulovlige pengestrømme og efterforske organiseret økonomisk kriminalitet, og som handler om, at forældelsesfristerne forlænges for at styrke retsforfølgningen af lige nøjagtig økonomisk kriminelle.
Jeg håber virkelig på, at der kan findes bred opbakning til det her forslag i Folketinget.
Jeg kan høre, at der er bred opbakning til det, og jeg håber, at den kan blive endnu bredere.
For vi må som Folketing have en interesse i at skærme de mange uskyldige mennesker af, som er blevet ofre – og som også i dag er det – for økonomisk kriminelle.
Spørgsmålet om udvidelse af mulighederne for hemmelige ransagninger har været en central del af debatten her i dag, og det er jo selvfølgelig helt fair, sådan skal det være.
Det er jo rigtigt nok, at det handler om at sikre, at vi kan få bedre fat om bagmændene bag den økonomiske kriminalitet.
Og jeg tror, man lige skal prøve at læse meget nøje, hvad det er, det rent faktisk går ud på.
Det handler jo ikke om den mindre erhvervsdrivende, som laver mandatsvig eller andet, men det har et fokus på de organiserede kriminelle.
Hvad kunne eksemplet være?
Ja, det kunne være en rockerbande, som er i gang med et større indbrudstogt i sommerhusområderne op og ned ad den jyske vestkyst.
De har indlogeret sig i et sommerhus, og de bruger sommerhusets garage som lager til alle deres tyvekoster, store B&O-tv'er, de har alverdens ting i det her lager.
Hvis politiet i dag skal lave en åben ransagning, kan de gøre det, og ja, chancen for, at dem, der står bag, kommer igen, er nok ikke særlig stor, og muligheden for at få fat i bagmændene er mindre, for de forsvinder selvfølgelig.
Men med en hemmelig ransagning får man i de her tilfælde, som det jo handler om, nemlig de grove organiserede tyverier, mulighed for at komme tættere – endnu tættere – på bagmændene bag det, som jo bevisligt har været et stort problem i de senere år i kriminalitetsudviklingen, når det handler om tyveri, altså det grove organiserede tyveri.
Man kan her lave hemmelige ransagninger for at være endnu bedre i stand til at få fat i bagmændene bag eksempelvis store indbrudstogter i sommerhusområderne ned langs den jyske vestkyst.
Det er eksempelvis det, det handler om.
Derfor synes jeg, at særlig partiet Venstre – og jo også De Konservative – skal læse meget nøje, hvad det rent faktisk er, det handler om.
Altså, det er grov organiseret kriminalitet, som vi taler om, og som er det, der er det centrale, og der er en dommerkendelse.
Det handler grundlæggende om at styrke indsatsen over for det, som vi ved er problemet, altså at organiserede kriminelle, eksempelvis østbander, rockere, bandegrupperinger, her benytter sig af økonomisk kriminalitet, af groft organiseret tyveri, til så at sige at udvikle deres kriminalitet, til at sikre, at de kan få hurtigere gevinster ved at stjæle – tyveri, plyndring, og hvad de ellers laver.
Så har der været et spørgsmål fra Dansk Folkeparti om overtrædelse af bogføringsloven – og også fra De Konservatives side var det rejst.
Der kører en række prøvesager; dem afventer vi for at se, hvordan det går.
Det synes vi er den rigtige måde at gøre det på, inden vi begynder at overveje mulighederne for at ændre lovgivningen også her.
Men samlet set er det et lovforslag, som handler om at skærpe indsatsen over for økonomisk kriminalitet.
Vi skylder dem, som er ofre for det, at vi hele tiden er på vagt over for udviklingen og sætter ind dér, hvor der er behov for det, således at vi også her kan få dæmmet op for kriminaliteten.
Det er altså det, som den her samlede pakke – hvor en del af den jo er aftalt med Enhedslisten i finansloven – er udtryk for.